
Narva Linnavalitsuse 27.05.2009.a korralduse 

nr 549-k „Tänavavalgustuse energiakulude 
täiendav vähendamine“ muutmine
1. ASJAOLUD JA MENETLUSE KÄIK

Narva Linnavalitsuse 27.05.2009.a korraldusega nr 549-k „Tänavavalgustuse energia-kulude täiendav vähendamine“ tegi Narva Linnavalitsus Narva Linnavalitsuse Linnavara- ja Majandusametile ülesandeks vähendada energiakulusid, korraldades tänavavalgustuse väljalülitamise ajavahemikuks 01.06.2009 – 31.07.2009. 
Seoses korralduse täitmise käigus ilmnenud asjaoludega (juulikuus päevapikkuse oodatust kiirem lühenemine), on otstarbekas muuta nimetatud Linnavalitsuse korraldust, sätestades tänavavalgustuse väljalülitamise kestuseks 01.06.2009 – 15.07.2009. 
Alates 16.07.2009.a. kuulub täitmisele Narva Linnavalitsuse 01.04.2009.a korraldusega nr 351-k „Tänavavalgustuse energiakulude vähendamine“ kehtestatud energiakulude kokku-hoiu meede, mille kohaselt Narva Linnavalitsuse Linnavara- ja Majandusamet korraldab tänavavalgustuse sisselülitamise ühe tunni võrra senisest hiljem ning väljalülitamise ühe tunni võrra senisest varem.
2. ÕIGUSLIKUD ALUSED
KOKS § 6 lõike 1 kohaselt omavalitsusüksuse ülesandeks on korraldada antud vallas või linnas sotsiaalabi ja -teenuseid, vanurite hoolekannet, noorsootööd, elamu- ja kommunaalmajandust, veevarustust ja kanalisatsiooni, heakorda, jäätmehooldust, territoriaalplaneerimist, valla- või linnasisest ühistransporti ning valla teede ja linnatänavate korrashoidu, juhul kui need ülesanded ei ole seadusega antud kellegi teise täita.
Vastavalt KOKS § 30 lõike 1 punktis 2 sätestatule, valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele
Narva Linnavolikogu 29.06.2000.a määrusega nr 36/16 kinnitatud „Narva linna põhimääruse“ punkti 5.1.1. järgi Narva linnavalitsus on omavalitsuse kollegiaalne täitevorgan, mis viib oma praktilise tegevusega ellu õigusaktides linnale kui omavalitsusüksusele pandud ülesandeid, välja arvatud juhul, kui Linnavolikogu on võtnud need oma pädevusse. 
Linnavalitsus realiseerib „Narva linna põhimääruse“ punktis 5.1.1 loetletud ülesannete täitmise õigusaktide väljaandmise, oma majandustegevuse, elanike kaasamise ja kontrolli teostamise kaudu. Samuti juhib Linnavalitsus linna haldusaparaadi tegevust, korraldab linna munitsipaalomanduses olevate ettevõtete, asutuste ja muude organisatsioonide tegevust ning määrab kindlaks Linnavalitsuse sisese töökorra.
Narva Linnavolikogu 26.02.2009.a määruse nr 6 „Narva Linnavalitsuse Linnavara- ja Majandusameti põhimääruse kinnitamine“ § 13 punkti 7 kohaselt Ameti põhiülesandeks on muuhulgas linna infrastruktuuri objektide ja tehnovõrkude hooldus-, remondi- ja ehitustööde korraldamine ning tehnilise järelevalve teostamine. Linna infrastruktuuri, heakorra, transpordi, tänavavalgustuse ja keskkonnakaitse toimimise korraldamine ja tagamine kuulub kommunaalmajandusosakonna haldusalasse. 
Haldusorganisatsiooni-sisese küsimuse lahendamine halduseeskirjaga ei ole materiaalselt mõistetuna haldusakt HMS § 51 lõike 1 tähenduses ning selle jõustamisele, muutmisele ja kehtetuks tunnistamisele ei laiene haldusmenetluse regulatsioon.

Käesoleva korralduse puhul on tegemist internse aktiga, mis on esmajärjekorras suunatud haldusele enesele ning siduv haldusorganile. Halduseeskirja normid omandavad faktilise välismõju nende kohaldamise tulemusena.
3. OTSUS
3.1. Muuta Narva Linnavalitsuse 27.05.2009.a korralduse nr 549-k „Tänavavalgustuse energiakulude täiendav vähendamine“ punkti 3 ja sõnastada see järgmiselt:
«Narva Linnavalitsuse Linnavara- ja Majandusametil vähendada energiakulusid, korraldades tänavavalgustuse väljalülitamise ajavahemikuks 01.06.2009 – 15.07.2009.»
3.2. Muuta Narva Linnavalitsuse 27.05.2009.a korralduse nr 549-k „Tänavavalgustuse energiakulude täiendav vähendamine“ punkti 4.1. ja sõnastada see järgmiselt:
«4.1. Peatada ajavahemikuks 01.06.2009 – 15.07.2009 Narva Linnavalitsuse 01.04.2009 korralduse nr 351-k „Tänavavalgustuse energiakulude vähendamine“ täitmine.»
4. RAKENDUSSÄTTED

4.1. Narva Linnakantseleil teha käesolev korraldus teatavaks Narva Linnavalitsuse Linnavara- ja Majandusametile.
4.2. Korraldus jõustub Narva Linnavalitsuse Linnavara- ja Majandusametile teatavaks tegemisest.

